**Broj: 711-I-1333-M-110/18-04-17**

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Ninčević-Lesandrić, zastupnice u Hrvatskom saboru, za davanjem mišljenja Povjerenstva,** na 22. sjednici, održanoj 13. rujna 2018.g., daje sljedeće

**MIŠLJENJE**

**Dužnosnica Ivana Ninčević-Lesandrić, zastupnica u Hrvatskom saboru, može kao gost sudjelovati na panel raspravi na 48. manifestaciji Business Cafe, s temom problematike malog poduzetništva, jer time ne krši odredbe ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Ivana Ninčević-Lesandrić, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2555-M-110/18-01-3 dana 29. kolovoza 2018. g., povodom kojeg se vodi predmet broj M-110/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a, stoga je Ivana Ninčević-Lesandrić povodom obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da je pozvana kao gost na 48. manifestaciju Business Cafe u svrhu sudjelovanja na panel raspravi na kojoj će se raspravljati o problematici malog poduzetništva. Dužnosnica napominje da se za istu manifestaciju plaća ulaznica te da se dugi niz godina bavi isključivo navedenom tematikom, a i sama je poduzetnik, slijedom čega sam poziv nije neočekivan, ali ističe da nije sigurna smije li kao zastupnica u Hrvatskom saboru sudjelovati na navedenoj panel raspravi na kojoj će sudjelovati i drugi predstavnici poslovne zajednice te traži mišljenje Povjerenstva kako postupiti u opisanoj situaciji.

Na zahtjev Povjerenstva, dužnosnica je dostavila dopunu zahtjeva za mišljenjem u kojem je navela da neće primiti naknadu za sudjelovanje na navedenoj manifestaciji te da joj neće biti plaćeni troškovi puta, smještaja i dnevnica. Nadalje napominje da je organizatorica događaja poduzetnica Kristina Ercegović koja već godinama organizira događaj pod istim nazivom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Eventualno sporni element sudjelovanja dužnosnice na panel raspravi na 48. manifestaciji Business Cafe koju organizira Kristina Ercegović, moglo bi biti što je organizator fizička osoba, ali imajući u vidu da u konkretnoj situaciji dužnosnica neće primiti naknadu, svojim sudjelovanjem ne postupa suprotno odredbama ZSSI-a. Međutim, u situaciji kada bi dužnosnica za navedeno sudjelovanje od fizičke osobe kao organizatora manifestacije primila naknadu, to samo po sebi ne mora predstavljati povredu odredbi ZSSI-a, ali bi dužnosnica pod opisanim okolnostima trebala voditi računa da u budućem obnašanju dužnosti ne postupa u onim situacijama koje bi se mogle dovesti u svezu s fizičkom osobom koja joj je isplatila navedenu naknadu, jer bi to u javnosti moglo stvoriti opravdani dojam pristranog postupanja prema toj osobi.

Stoga dužnosnica može sudjelovati na panel raspravi na 48. manifestaciji Business Cafe iznošenjem zapažanja, stavova i prijedloga koji se odnose na problematiku poduzetništva, jer je njeno pravo i obveza da javnim istupima kao dužnosnica doprinosi gospodarskom boljitku zemlje te time ne postupa suprotno načelima obnašanja javnih dužnosti niti bilo kojoj drugoj odredbi ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Ivana Ninčević-Lesandrić, elektronička dostava
2. Objava na internetskoj stranici Povjerenstva
3. Pismohrana